b'\n_START_ARTICLE_\nUstanova patra Stanislava \xc5\xa0krabca\n_START_PARAGRAPH_\nUstanova patra Stanislava \xc5\xa0krabca (kraj\xc5\xa1e \xc5\xa0krab\xc4\x8deva ustanova) je zasebna neprofitna organizacija, ki spodbuja \xc5\xa1tudij in raziskovanje sloven\xc5\xa1\xc4\x8dine ter drugih slovanskih jezikov, klasi\xc4\x8dne filologije in splo\xc5\xa1nega in primerjalnega jezikoslovja._NEWLINE_Svoje poslanstvo uresni\xc4\x8duje s podeljevanjem \xc5\xa1tipendij in nagrad za dose\xc5\xbeke na podro\xc4\x8dju slovenisti\xc4\x8dnega jezikoslovja ter s promoviranjem vrednosti in pomena maternega jezika. Svoj cilj delovanja raz\xc5\xa1irja tudi z drugimi oblikami podpor, ki prispevajo k promociji slovenskega jezika doma in v tujini._NEWLINE_Ustanova nosi ime po enemu najve\xc4\x8djih jezikoslovcev slovenistov 19. stoletja patru Stanislavu \xc5\xa0krabcu. Temelje ustanovi je leta 2003 postavil njegov pra pra ne\xc4\x8dak podjetnik Janez \xc5\xa0krabec skupaj s Slovensko fran\xc4\x8di\xc5\xa1kansko provinco Sv. Kri\xc5\xbea.\n_START_SECTION_\n\xc5\xa0tipendije \xc5\xa0krab\xc4\x8deve ustanove\n_START_PARAGRAPH_\n\xc5\xa0krab\xc4\x8deva ustanova podeljuje \xc5\xa1tipendije odli\xc4\x8dnim dodiplomskim in podiplomskim \xc5\xa1tudentom slovenistike, slavistike, klasi\xc4\x8dne filologije in splo\xc5\xa1nega in primerjalnega jezikoslovja. Za \xc5\xa1tipendijo za podiplomski \xc5\xa1tudij lahko vsako leto kandidirajo tudi \xc5\xa1tudenti fran\xc4\x8di\xc5\xa1kani. \xc5\xa0tipendije za \xc5\xa1tudij slovenskega jezika podeljuje tudi tujim \xc5\xa1tudentom.\n_START_SECTION_\nNagrada \xc5\xa0krab\xc4\x8deve ustanove\n_START_PARAGRAPH_\nUstanova patra Stanislava \xc5\xa0krabca vsako drugo leto podeljuje nagrado za posebne dose\xc5\xbeke na podro\xc4\x8dju slovenisti\xc4\x8dnega jezikoslovja. Nagrada vrednoti in podpira delo jezikoslovcev-slovenistov in pomembno izpostavlja dose\xc5\xbeke na tem pomembnem strokovnem podro\xc4\x8dju.'